เวนคืนกรมธรรม์แบบบำนาญอาจเสียประโยชน์
คปภ. แนะนำ&nbsp; การเวนคืนกรมธรรม์ประกันชีวิตแบบบำนาญที่ผู้เอาประกันภัยอาจเสียประโยชน์
11 ม.ค. 2554

คปภ. แนะนำ  การเวนคืนกรมธรรม์ประกันชีวิตแบบบำนาญที่ผู้เอาประกันภัยอาจเสียประโยชน์
นางจันทรา  บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่าขณะนี้การทำประกันชีวิตแบบบำนาญ ได้รับความนิยมมากจากผู้เอาประกันภัย เนื่องจากผู้เอาประกันภัยจะได้รับเงินบำนาญเป็นรายงวดตามระยะเวลาที่กำหนดไว้ในกรมธรรม์ ซึ่งเป็นการรับผลประโยชน์จำนวนที่แน่นอนเพื่อเป็นหลักประกันต่อการดำรงชีพเมื่อเข้าสู่วัยชรา อีกทั้งเบี้ยประกันชีวิตแบบดังกล่าวยังสามารถนำไปหักลดหย่อนภาษีเงินได้บุคคลธรรมดาเพิ่มจากเดิม 1 แสนบาท เป็น 3 แสนบาท โดย วงเงิน 2 แสนบาท ที่เพิ่มขึ้นมาต้องไม่เกิน 15% ของเงินได้พึงประเมินตามประกาศของกรมสรรพากร ดังนั้นขณะนี้ประชาชนจึงทำประกันชีวิตแบบบำนาญเพิ่มขึ้นอย่างต่อเนื่อง
อย่างไรก็ตาม ถึงแม้ว่าเงื่อนไขสัญญาของกรมธรรม์ประกันชีวิตแบบบำนาญระบุให้ผู้เอาประกันภัย สามารถเวนคืนกรมธรรม์ได้ก่อนวันครบกำหนดที่จะได้รับเงินบำนาญก็ตาม ในประเด็นนี้สำนักงาน คปภ.มีความเห็นว่ากรณีผู้เอาประกันภัยมีความจำเป็นต้องเวนคืนกรมธรรม์ก่อนกำหนดเวลา    ก็สามารถทำได้ แต่ต้องใช้ความระมัดระวังในการเวนคืนกรมธรรม์แบบนี้ด้วย เพราะนอกจากจะเสียสิทธิในการนำไปหักลดหย่อนภาษีเงินได้บุคคลธรรมดาในปีภาษีนั้นๆแล้ว อาจจะต้องจ่ายเงินในส่วนที่ได้รับการลดหย่อนภาษีในปีก่อนๆพร้อมเงินเพิ่ม คืนให้แก่กรมสรรพากรอีกด้วย 
นางจันทรา กล่าวว่า  การทำประกันชีวิตแบบบำนาญเป็นการประกันชีวิตที่มุ่งเน้นให้ความคุ้มครองเกี่ยวกับการสร้างหลักประกันรายได้ให้แก่ผู้สูงอายุเมื่อยามเกษียณอายุ